AN COIMISIÚN EORPACH An Bhruiséil,5.10.2022 COM(2022) 344 final/2 This document corrects document COM(2022) 344 final of 15.7.2022.

Concerns the GA language version.

Missing text in boxes has been corrected.

The text shall read as follows: TUARASCÁIL ÓN gCOIMISIÚN Faireachán ar chur i bhfeidhm dhlí an Aontais Eorpaigh























































Tuarascáil Bhliantúil 2021 {SWD(2022) 194 final}



BROLLACH I.AN COMHAONTÚ GLAS DON EORAIP Aer agus uisce glan Cosaint na bithéagsúlachta Geilleagar ciorclach a chur chun cinn Fuinneamh glan Talmhaíocht inbhuanaithe Iascaigh inbhuanaithe agus pleanáil spásúil mhuirí Sláinte agus sábháilteacht bia II.EORAIP ATÁ OIRIÚNACH DON AOIS DHIGITEACH Teicneolaíocht a oibríonn do na daoine Geilleagar digiteach atá cothrom agus iomaíoch An geilleagar sonraí a chur chun cinn Inrochtaineacht suíomh gréasáin agus feidhmchlár móibíleach An chibearshlándáil agus cosaint ar chibearbhagairtí a neartú Sochaí dhigiteach atá oscailte, daonlathach agus inbhuanaithe Cosaint do thomhaltóirí agus do chuideachtaí

Faisnéis thrédhearcach faoi ghnólachtaí agus do ghnólachtaí Córais iompair dhigiteacha III.GEILLEAGAR A FHÓIREANN DO DHAOINE Dálaí oibre Sláinte agus sábháilteacht ag an obair Soghluaisteacht an lucht saothair Comhordú na slándála sóisialta Faisnéis agus cúnamh do dhaoine agus do ghnólachtaí Rialáil níos fearr ar ghairmeacha agus aitheantas níos fearr do cháilíochtaí Soláthar poiblí fónta agus íocaíochtaí moillithe a chomhrac An margadh inmheánach fuinnimh Cumhacht núicléach a choinneáil sábháilte Soghluaisteacht agus iompar Cánachas díreach Cánachas indíreach Custam Iomaíocht Seirbhísí airgeadais Sciúradh airgid agus maoiniú na sceimhlitheoireachta IV.ÁR NDÓIGH BHEATHA EORPACH A CHUR CHUN CINN AGUS AN DAONLATHAS EORPACH

An smacht reachta agus cearta bunúsacha Saoránacht an Aontais Eorpaigh Saorghluaiseacht daoine Cearta lucht taistil le linn na paindéime Iompar níos sábháilte Comhionannas agus neamh‑idirdhealú Ciníochas agus seineafóibe a chomhrac, fuathchaint san áireamh Cosaint sonraí pearsanta a fheabhsú Comhar ceartais agus ráthaíochtaí aonair sa dlí coiriúil Slándáil An Comhshocrú Nua maidir le hImirce agus Tearmann

Brollach

Tá an tuarascáil seo á foilsiú tráth a bhfuil dúshlán á thabhairt do dhaonlathas na hEorpa, ón taobh amuigh agus ón taobh istigh araon. Is iarracht é ionsaí na Rúise ar an Úcráin an smacht reachta a shárú leis an lámh láidir. Seasann an tAontas Eorpach go daingean ar thaobh na hÚcráine agus ar thaobh an daonlathais in ionad an uathlathais, toisc gurb é an smacht reachta is bonn le hord idirnáisiúnta atá cóir, síochánta. Le comhrac na hÚcráine ar son na saoirse, meabhraítear dúinn luach ár ndaonlathais féin. Ní mór an daonlathas a chothú, a fheidhmiú agus a athnuachan gach lá ionas go mbeidh rath air. Sin é an cuspóir atá an Coimisiún Eorpach, faoi mo cheannaireacht, ag saothrú ar a dhícheall ó thús a shainordaithe. Tá bearta stairiúla curtha i bhfeidhm ag an gCoimisiún chun neartú a dhéanamh ar chumas an Aontais an smacht reachta a chur chun cinn agus a chosaint. Tá na bearta sin bunaithe ar idirphlé le Parlaimint na hEorpa agus leis na Ballstáit, in éineacht leis an tsochaí shibhialta. Úsáideann an Coimisiún a chumhachtaí forfheidhmiúcháin agus téann sé i muinín nósanna imeachta um shárú nuair is gá sin chun ár rialacha comhaontaithe a chosaint. Léirítear i dtuarascáil na bliana seo an chaoi ar lean an Coimisiún de dhlí an Aontais a chosaint le bliain anuas lena áirithiú go lántairbheoidh saoránaigh inár Margadh Aonair de chur chun feidhme príomhbheartas. Is obair idir lámha i gcónaí é an daonlathas. Tá an Coimisiún tiomanta do chearta shaoránaigh an Aontais a chosaint, is cuma cá bhfuil cónaí orthu san Aontas seo againne. Is é an smacht reachta an gliú lena gceanglaítear an tAontas Eorpach le chéile. Tá sé ríthábhachtach i dtaobh chosaint na luachanna ar a bhfuil an tAontas bunaithe: an daonlathas, an tsaoirse, an comhionannas agus meas ar chearta an duine. Agus is é sin a d’fhormhuinigh gach ceann de na 27 mBallstát mar chuid den Aontas Eorpach, mar thíortha ceannasacha, agus mar phobail shaora. Is mise le meas, An Dr Ursula von der Leyen Uachtarán an Choimisiúin Eorpaigh

I.An Comhaontú Glas don Eoraip ‘Is é Robert Schuman a dúirt: teastaíonn ón Eoraip anam, idéal, agus an toil pholaitiúil chun freastal ar an idéal sin. […] Agus le linn na géarchéime domhanda is tromchúisí dá raibh riamh ann, thograíomar gníomhú le chéile leis an gComhaontú Glas don Eoraip.’ – An tUachtarán von der Leyen san Aitheasc a thug sí faoi Staid an Aontais in 2021 Tá an domhan ag tabhairt aghaidh ar éigeandálaí aeráide agus bithéagsúlachta atá ina mbagairt ó thaobh an pláinéad seo againne a bheith ann. Tá rún daingean ag an Aontas a bheith ar thús cadhnaíochta maidir le haghaidh a thabhairt ar na dúshláin sin. Is é an Comhaontú Glas don Eoraip plean an Choimisiúin chun dul i dtreo gan aon truailliú a bheith á dhéanamh ar an aer, ar an uisce ná ar an ithir, agus geilleagar an Aontais a athrú ó bhonn ionas go mbeidh sé ina gheilleagar nua-aimseartha atá tíosach ar acmhainní.Níl an t‑am againn a bheith idir dhá chomhairle: is é is aidhm d’iarrachtaí forfheidhmiúcháin an Choimisiúin cur chun feidhme tapa a dhéanamh ar rialacha an Aontais lena gcuirfear an Comhaontú Glas i gcrích, agus na rialacha sin a chur i bhfeidhm go dian. Áirítear leis na cinntí ón gCoimisiún na Ballstáit a tharchur chuig Cúirt Bhreithiúnais an Aontais Eorpaigh: – An Fhrainc , an Ungáir agus an tSlóivéin maidir leis an gcóireáil a dhéanann siad ar fhuíolluisce. – an Ghréig agus an Phortaingéil i leith droch‑cháilíocht aeir de bharr ardleibhéil dé-ocsaíde nítrigine (NO2); - an tSlóvaic i leith ardtiúchan ábhair cháithnínigh (PM10); - an Rómáin i leith oibriú neamhdhleathach gléasraí tionsclaíocha; - Éire agus an Iodáil i leith sáruithe maidir le substaintí in uisce óil a d’fhéadfadh a bheith ina mbaol don tsláinte; - an Spáinn i leith cosaint neamhleor d’uiscí ar thruailliú de bharr níotráití; Aer agus uisce glan Tá truailliú an aeir i measc na bpríomhthosca a dhéanann difear do shláinte an duine. Tá cur chun feidhme iomlán chaighdeáin an Aontais maidir le cáilíocht an aeir ríthábhachtach chun ár bhfolláine a chosaint go héifeachtach agus chun an comhshaol nádúrtha a chosaint. Ina theannta sin, tá líon mór daoine fós neamhchosanta ar shubstaintí díobhálacha ina n‑uisce óil, rud atá contrártha do rialacha an Aontais . Agus ní dhéantar fuíolluisce uirbeach a bhailiú ná a chóireáil i gceart fós i roinnt céadta cathracha ar fud an Aontais. Sheol an Coimisiún cásanna um shárú in aghaidh roinnt Ballstát agus lean sé leo a thuilleadh chun leibhéal iomchuí cóireála fuíolluisce a áirithiú. Cosaint na bithéagsúlachta

Glacann an Coimisiún cur chuige ‘aon sláinte amháin’ maidir le hullmhacht agus cosc, lena gcomhtháthaítear sláinte an duine, sláinte ainmhithe agus sláinte an chomhshaoil, chomh maith le sábháilteacht bia agus beatha. Aithnítear le ‘aon sláinte amháin’ go bhfuil dlúthbhaint ag sláinte an duine le sláinte ainmhithe agus sláinte an chomhshaoil. Bhí iniúchtaí fós ina bpríomhuirlis i dtaobh fhorfheidhmiú rialacha an Aontais maidir le sábháilteacht bia agus beatha ainmhithe, sláinte ainmhithe, sláinte plandaí agus leas ainmhithe. Bhí siad tábhachtach freisin i dtaobh rialú cáilíochta i leith táirgí cógaisíochta agus feistí leighis. Bhí áirithiú ceart othar chun cúram sláinte trasteorann a rochtain fós ina thosaíocht ag an gCoimisiún in 2021. Dá bhrí sin, lean an Coimisiún de bheith ag éileamh go ndéanfaí an Treoir maidir le Cúram Sláinte Trasteorann a chur chun feidhme go hiomlán, agus é i mbun idirphléití leis na Ballstáit chun cur i bhfeidhm na Treorach a fheabhsú. Tá caitheamh tobac fós ar an riosca sláinte is mó ar ceann é is féidir a sheachaint, agus is é an chúis is mó atá le bás anabaí san Aontas. Rannchuidíonn an Treoir um Tháirgí Tobac le caitheamh tobac a laghdú agus baintear amach torthaí dearfacha don tsláinte phoiblí dá barr. Áirithítear le rialacha na Treorach sin go gcuirfear an pobal ar an eolas faoi na héifeachtaí díobhálacha a bhíonn ag tobac agus go mbeidh toirmeasc ar shainbhlasanna i gcás na bpríomhchatagóirí táirgí. In 2021, lean an Coimisiún dá chuid oibre chun an Treoir a fhorfheidhmiú go hiomlán: rinne sé seiceálacha comhréireachta ar na dlíthe náisiúnta lenar ndéantar an Treoir a thrasuí, bhí idirphléití aige leis na Ballstáit chun cur chun feidhme na Treorach a neartú agus d’fhoilsigh sé tuarascáil ar chur i bhfeidhm na Treorach. II.Eoraip atá oiriúnach don Aois Dhigiteach ‘Ní mór dúinn cromadh ar an obair agus ár gclaochlú digiteach a mhúnlú de réir ár rialacha agus ár luachanna féin.’ – An tUachtarán von der Leyen san Aitheasc a thug sí faoi Staid an Aontais in 2021 Tá saol daoine á athrú ag an teicneolaíocht dhigiteach. D’fhág paindéim COVID-19 gur tháinig athrú ó bhonn ar ról agus braistint an digitithe inár sochaithe agus gur cuireadh le luas an digitithe sin. Tá teicneolaíochtaí digiteacha lárnach maidir le hobair, foghlaim, siamsaíocht, bualadh le chéile, siopadóireacht agus rochtain ar gach rud idir sheirbhísí sláinte agus chultúr. Is ábhartha anois ná riamh é beartais dhigiteacha a shaothrú agus a fhorfheidhmiú ar cinn iad lena dtugtar cumhacht do dhaoine agus do ghnólachtaí chun glacadh go fonnmhar le todhchaí dhigiteach a bheidh dírithe ar an duine agus ina mbeifear faoi bhláth. Teicneolaíocht a oibríonn do na daoine Léirigh géarchéim COVID-19 a thábhachtaí atá feidhmiú cuí na huimhreach éigeandála Eorpaí 112, suíomh glaoiteora a shainaithint agus rochtain chothrom a áirithiú d’úsáideoirí deiridh atá faoi mhíchumas. Níl sa chumarsáid éigeandála agus sa rochtain ar sheirbhísí cumarsáide éigeandála trí 112 ach cuid de na rudaí a rialaítear le Cód Eorpach um Chumarsáid Leictreonach 2020 . Sheol an Coimisiún imeachtaí um shárú in aghaidh 24 Bhallstát mar i leith mainneachtain an Cód um Chumarsáid Leictreonach Eorpach a thrasuí in am. Lean sé a thuilleadh leis na himeachtaí sin in aghaidh 20 Ballstát níos déanaí in 2021. Tá an Cód ar cheann de bhunchlocha an Mhargaidh Aonair Dhigitigh, agus déantar nuachóiriú leis ar an gcreat rialála Eorpach don chumarsáid leictreonach, chun roghanna agus cearta tomhaltóirí a fheabhsú. Áirithítear leis conarthaí níos soiléire, cáilíocht seirbhísí agus margaí iomaíocha. Is iad cuspóirí lárnacha an Chóid nascacht a chur chun cinn, mar aon le hinfheistíocht i líonraí fíor-ardacmhainne agus rochtain orthu. Chuaigh an sprioc-am chun na rialacha sa Chód a thrasuí i reachtaíocht náisiúnta in éag an 21 Nollaig 2020. Geilleagar digiteach atá cothrom agus iomaíoch Leis an Treoir maidir le Cóipcheart sa Mhargadh Aonair Digiteach agus leis an Treoir maidir le cláir theilifíse agus raidió ar líne , déantar rialacha cóipchirt an Aontais a nuachóiriú chun iad a chur in oiriúint don ré dhigiteach. Fágann siad gur féidir cur leis na húsáidí digiteacha i bpríomhréimsí na sochaí agus éascaítear leo dáileadh clár raidió agus teilifíse ar fud an Aontais. Rachaidh na rialacha nua chun tairbhe do thionscail chruthaitheacha agus do shaoránaigh araon, agus áiritheofar leo go mbeidh níos mó cothroime agus soiléireachta ann nuair a bheidh ábhar faoi chóipcheart á úsáid ar líne. Ghlac an Coimisiún treoirlínte chun tacú le cur i bhfeidhm comhsheasmhach an cheanglais nua atá ar sholáthraithe seirbhíse atá ag comhroinnt inneachar ar líne ceadúnas a lorg ó shealbhóirí ceart. Ba é an 7 Meitheamh 2021 an sprioc-am chun an dá threoir a thrasuí sa dlí náisiúnta. Sheol an Coimisiún nósanna imeachta um shárú in aghaidh 23 Bhallstát toisc gur mhainnigh siad fógra a thabhairt i dtaobh an ndearna siad an Treoir maidir le cóipcheart a thrasuí go hiomlán. Agus chuir sé tús le cásanna um shárú in aghaidh 21 Bhallstát i leith trasuí neamhiomlán na Treorach maidir le cláir theilifíse agus raidió ar líne. An geilleagar sonraí a chur chun cinn Tá acmhainneacht eacnamaíoch ollmhór ag baint le hathúsáid sonraí arna dtáirgeadh ag an earnáil phoiblí. Is é is aidhm don Treoir maidir le Sonraí Oscailte níos mó de na hacmhainní sonraí a tháirgeann agus a chistíonn an earnáil phoiblí a chur ar fáil lena n‑athúsáid. An tráth céanna, spreagtar léi go ndéanfar forbairt ar réitigh nuálacha amhail feidhmchláir shoghluaisteachta. Feabhsaítear trédhearcacht dá barr trí rochtain a chur ar fáil ar shonraí taighde arna gcistiú go poiblí, agus tacaítear le teicneolaíochtaí nua, lena n‑áirítear an intleacht shaorga.

Sheol an Coimisiún nósanna imeachta um shárú in aghaidh 19 mBallstát toisc nár thug siad fógra faoi thrasuí iomlán na rialacha in am. Faoi dheireadh 2021, bhí trasuí tugtha i gcrích ag 14 Bhallstát. Inrochtaineacht suíomh gréasáin agus feidhmchlár móibíleach Is é is aidhm don Treoir maidir le hInrochtaineacht Gréasáin suímh ghréasáin agus feidhmchláir mhóibíleacha de chuid chomhlachtaí na hearnála poiblí a bheith níos inrochtana do chách, agus go háirithe do dhaoine faoi mhíchumas. Faoin Treoir, ceanglaítear ar na Ballstáit torthaí a ngníomhaíochtaí faireacháin agus forfheidhmiúcháin a thuairisciú gach 3 bliana. In 2021, d’fhoilsigh an Coimisiún na chéad tuarascálacha riamh ó na Ballstáit dá réir sin. Rinne na Ballstáit os cionn 10 000 suíomh gréasáin agus 300 feidhmchlár móibíleach a thástáil le linn na tréimhse sin. An chibearshlándáil agus cosaint ar chibearbhagairtí a neartú Le claochlú digiteach ár sochaí, leathnaíodh réimse na cibearbhagartha agus tháinig dúshláin nua ar an bhfód a dteastaíonn freagairtí oiriúnaithe, nuálacha ina leith. Tá méadú leanúnach ag teacht ar líon na gcibearionsaithe agus tá ionsaithe, atá ag éirí níos sofaisticiúla de réir a chéile, ag teacht ó réimse leathan foinsí laistigh agus lasmuigh den Aontas araon. Le hardleibhéal cosanta ar chibearbhagairtí seachtracha, neartaítear athléimneacht an Aontais mar ghníomhaí domhanda. Chun reachtaíocht an Aontais a chur in oiriúint do dhúshláin agus do bhagairtí atá ag athrú, tá togra nua glactha ag an gCoimisiún le haghaidh ardleibhéal comhchoiteann cibearshlándála ar fud an Aontais. Tiocfaidh sé in ionad na treorach atá ann cheana, an Treoir maidir le slándáil gréasán agus córas faisnéise , atá ar an gcéad phíosa reachtaíochta uile-Aontais maidir leis an gcibearshlándáil. In 2021, chuir an Coimisiún clabhsúr ar chásanna um shárú in aghaidh na Beilge, na hUngáire agus na Rómáine toisc gur chomhlíon siad oibleagáidí sonracha faoin treoir sin. Sochaí dhigiteach atá oscailte, daonlathach agus inbhuanaithe Leis an Treoir athbhreithnithe maidir le Seirbhísí Meán Closamhairc , rialaítear comhordú uile-Aontais na meán closamhairc go léir, idir ghnáthchraoltaí teilifíse agus seirbhísí ar éileamh. Is é is aidhm do na rialacha faoin Treoir sin creat rialála a bhunú a bheidh oiriúnach don ré dhigiteach, as a dtiocfaidh réimse closamhairc atá níos sábháilte, níos cothroime agus níos éagsúla. In 2021, lean an Coimisiún a thuilleadh le nósanna imeachta um shárú in aghaidh 11 Bhallstát i leith mainneachtain fógra a thabhairt faoi thrasuí iomlán na Treorach. An tráth céanna, chuir an Coimisiún clabhsúr ar nósanna imeachta um shárú in aghaidh naoi mBallstát a rinne an Treoir a thrasuí go hiomlán sa dlí náisiúnta. Rinne an Coimisiún cás um shárú in aghaidh na hUngáire a sheoladh agus lean sé leis a thuilleadh, ar cás é maidir le rialacha náisiúnta lena bhféachtar le toirmeasc nó teorainn a chur le rochtain ar ábhar closamhairc lena léirítear ‘imeacht ó fhéinchéannacht a chomhfhreagraíonn do ghnéas tráth na breithe, athrú gnéis nó homaighnéasacht’ do mhionaoisigh. Mheas an Coimisiún gur sháraigh an dlí roinnt rialacha de chuid an Aontais toisc go gcuirtear srianta gan údar i bhfeidhm leis lena ndéantar idirdhealú in aghaidh daoine bunaithe ar a ngnéaschlaonadh. Meastar go bhfuil an dlí díréireach freisin. Tá neamhspleáchas na rialtóirí náisiúnta teileachumarsáide ríthábhachtach lena áirithiú go gcuirfear i bhfeidhm go héifeachtach agus go neamhchlaonta rialacha an Aontais maidir le teileachumarsáid . Lean an Coimisiún ar aghaidh le cás a bhí ar bun in aghaidh na Polainne as sárú a dhéanamh ar dhlí an Aontais Eorpaigh lena gcosnaítear neamhspleáchas údarás rialála náisiúnta na Polainne, an Oifig um Chumarsáid Leictreonach. Tá feidhm ag rialacha teileachumarsáide an Aontais freisin maidir leis na coinníollacha faoina n‑úsáideann tíortha an Aontais speictream raidió. Is iad prionsabail na comhréireachta agus an neamh‑idirdhealaithe na príomhghnéithe. Chun na rialacha sin a fhorfheidhmiú, chuir an Coimisiún tús le cás um shárú in aghaidh na hUngáire maidir le cearta speictrim raidió a shannadh agus lean sé a thuilleadh leis an gcás sin. Mheas an Coimisiún go raibh an cinneadh ó Chomhairle Meán na hUngáire diúltú do chearta stáisiúin raidió a athnuachan díréireach agus neamh‑thrédhearcach, agus gur ar bhealach idirdhealaitheach a cuireadh i bhfeidhm dlí náisiúnta na hUngáire um na meáin. Cosaint do thomhaltóirí agus do chuideachtaí Ba cheart é a bheith éasca earraí, ábhar digiteach agus seirbhísí digiteacha a cheannach ó aon Bhallstát den Aontas laistigh den mhargadh aonair, agus ba cheart tomhaltóirí a bheith cinnte faoina gcearta. Leis an Treoir maidir le hÁbhar Digiteach agus an Treoir maidir le hEarraí a Dhíol , déantar na príomhrialacha maidir le dlí na gconarthaí do thomhaltóirí a ailíniú ar fud an Aontais. Leis na rialacha, cuirtear leis an deimhneacht dhlíthiúil do thomhaltóirí agus do thrádálaithe araon agus áirithítear ardleibhéal cosanta do thomhaltóirí. Chuaigh an sprioc-am chun na treoracha a thrasuí sa dlí náisiúnta in éag an 1 Iúil 2021. Sheol an Coimisiún nósanna imeachta um shárú in aghaidh 20 Ballstát toisc nach ndearna siad na treoracha a thrasuí. Faisnéis thrédhearcach faoi ghnólachtaí agus do ghnólachtaí Ós rud é go bhfuil méadú ag teacht ar líon na ngnólachtaí trasteorann, tá sé ríthábhachtach rochtain éasca a bheith ann ar fhaisnéis faoi chuideachtaí i mBallstáit éagsúla. Faoi reachtaíocht an Aontais ceanglaítear ar na Ballstáit a gcláir náisiúnta gnólachtaí a nascadh le córas idirnasctha na gclár gnó (BRIS). Déantar oibríochtaí trasteorann a éascú le BRIS agus fágann sé go bhfuil nósanna imeachta níos saoire do chuideachtaí agus nach dtógann siad an oiread ama orthu. Cuireann sé ar a gcumas do dhaoine aonair, gnólachtaí agus fiontraithe faisnéis a fháil faoi chuideachtaí. In 2021, chinn an Coimisiún an Bhulgáir a tharchur chuig an gCúirt Bhreithiúnais toisc nach raibh sé nasctha le BRIS go fóill, agus chuir sé clabhsúr ar nósanna imeachta um shárú in aghaidh na hÉireann agus na Fraince, a raibh nascadh a gclár gnólachtaí le BRIS tugtha i gcrích acu. Lean an Coimisiún ar aghaidh leis na nósanna imeachta um shárú a bhí ar bun cheana in aghaidh na mBallstát uile maidir le cur chun feidhme na nIonad Ilfhreastail . Is tairseacha ríomhrialtais iad sin lena gcuirtear ar a gcumas do sholáthraithe seirbhíse an fhaisnéis a theastaíonn uathu a fháil agus nósanna imeachta riaracháin a thabhairt i gcrích ar líne. Tá iarrachtaí comhlíonta maidir le cur i bhfeidhm na Treorach um Sheirbhísí i gcroílár an digitithe agus an ríomhrialtais agus tá sé ina aidhm leo freisin tacú leis an obair faoin bPointe Rochtana Aonair Dhigiteach . Tá dul chun cinn substaintiúil déanta ag na Ballstáit ach ní hé an dul chun cinn céanna atá déanta acu uile. Córais iompair dhigiteacha

Leis an digitiú, is féidir an t‑iompar a dhéanamh níos sábháilte, níos éifeachtúla agus níos inbhuanaithe. Fágann teicneolaíochtaí faisnéise agus cumarsáide go mbíonn deiseanna nua le tapú i leith gach modha iompair paisinéirí agus lasta. Thairis sin, is féidir seirbhísí nua a chruthú de bharr chomhtháthú na dteicneolaíochtaí atá ann cheana. Mar shampla, i gcás iompar de bhóthar, áirithítear le Seirbhís Dola Leictreonaigh na hEorpa go bhfuil seirbhísí dolaí idir-inoibritheach ar fud na mbóithre san Aontas. Leis an tseirbhís sin, cuirtear ar a gcumas d’úsáideoirí bóithre dolaí a íoc go héasca ar fud an Aontais go léir gan ach conradh síntiúis amháin le soláthraí seirbhíse amháin agus aonad amháin ar bord. Trí dheireadh a chur le nósanna imeachta anásta d’úsáideoirí ócáideacha agus trí oibríochtaí laethúla a éascú d’úsáideoirí bóithre, feabhsaítear sreabhadh tráchta agus laghdaítear an brú tráchta. Chun rialacha na seirbhíse dolaí a fhorfheidhmiú, sheol an Coimisiún nós imeachta um shárú in aghaidh na Slóivéine agus rinne sé bearta breise i nós imeachta in aghaidh na hUngáire . Maidir le sábháilteacht eitlíochta, is ionann seirbhísí nasctha sonraí agus teachtaireachtaí idir aerárthaí agus an talamh lena gcomhlánaítear an chumarsáid ghutha a úsáidtear de ghnáth i rialú aerthráchta. Cuirtear feabhas dá mbarr ar éifeachtúlacht cumarsáide idir an píolóta agus an rialtóir, rud a mhéadaíonn acmhainn rialaithe aerthráchta. Lean an Coimisiún a thuilleadh le nósanna imeachta um shárú in aghaidh sé Bhallstát toisc gur mhainnigh siad seirbhísí nasctha sonraí a sholáthar agus a oibriú le haghaidh na n‑oibreoirí aerárthaí uile a bhíonn ag eitilt laistigh dá n‑aerspás. Chuir sé clabhsúr ar nósanna imeachta um shárú maidir leis an tsaincheist chéanna in aghaidh na Bulgáire, na Liotuáine agus na Fionlainne.



III.Geilleagar a Fhóireann do Dhaoine ‘Níl duine inár measc nár thairbhe agus sochar dó an bhunchloch agus an dúshraith atá faoi gheilleagar sóisialta an mhargaidh san Eoraip. Agus ba cheart dúinn deimhin a dhéanamh de go bhféadfaidh an chéad ghlúin eile an todhchaí a mhúnlú di féin.’ – An tUachtarán von der Leyen san Aitheasc a thug sí faoi Staid an Aontais in 2021 Is ionann cónaí san Aontas sa lá atá inniu ann agus an ceart a bheith agat chun slí mhaireachtála atá sábháilte, cuibhiúil, agus an deis rath a bheith ort. A bhuí le geilleagar sóisialta margaidh an Aontais, tá cuid de na caighdeáin is airde maireachtála, na dálaí oibre is fearr agus an chosaint shóisialta is éifeachtaí ar domhan ag an Aontas. Bíonn an iomarca cásanna fós ann, áfach, ina gcuirtear rialacha an mhargaidh aonair nó rialacha fostaíochta i bhfeidhm ar bhealach mícheart nó neamhiomlán. Tugtar aghaidh ar na heasnaimh sin le beartas forfheidhmiúcháin an Choimisiúin ionas go mbeidh na héifeachtaí iomlána a bheartaítear leo ag na rialacha sin. Dálaí oibre Tá dálaí oibre cothroma, díniteacha ina bpríomhghné de gheilleagar sóisialta margaidh na hEorpa, ar fud na n‑earnálacha eacnamaíocha agus na mBallstát. Tá rialacha ag an Aontas maidir le huaireanta oibre, obair pháirtaimseartha agus obair téarma shocraithe, oibrithe sealadacha agus oibrithe a phostú – lena sainítear na ceanglais íosta a bhfuil feidhm acu ar fud an Aontais. In 2021, rinne an Coimisiún roinnt cinntí chun na rialacha sin a fhorfheidhmiú. Maidir le rialacha i dtaobh obair téarma shocraithe a chur i bhfeidhm, sheol an Coimisiún nósanna imeachta um shárú in aghaidh na hIodáile maidir leis na dálaí oibre atá ag giúistísí oinigh. Rinne sé gníomhaíocht freisin in aghaidh na Portaingéile maidir leis na coinníollacha fostaíochta atá ag múinteoirí ar théarma socraithe. Chuir an Coimisiún tús le cás um shárú in aghaidh na Spáinne inar chuir sé i dtábhacht saincheisteanna comhréireachta le rialacha náisiúnta maidir le hobair ghníomhaireachta shealadach . Thairis sin, in earnáil an iascaigh mhara, d’iarr an Coimisiún ar an gCipir rialacha an Aontais maidir le cosaint oibrithe a thrasuí sa reachtaíocht náisiúnta. Sláinte agus sábháilteacht ag an obair Sheol an Coimisiún nósanna imeachta um shárú in aghaidh na Danmhairge agus lean sé a thuilleadh le nós imeachta a bhí ann cheana in aghaidh na Cipire toisc gur mhainnigh sí trasuí a dhéanamh ar rialacha an Aontais maidir le hoibrithe a chosaint ar nochtadh do charcanaiginí nó do shó-ghineacha ag an obair. Thairis sin, tar éis faisnéis a fháil i ngearán, chuir an Coimisiún tús le nós imeachta um shárú in aghaidh na Gearmáine i leith sárú líomhnaithe ar rialacha an Aontais chun sábháilteacht agus sláinte oibrithe a chosaint ag láithreáin tógála shealadacha agus soghluaiste. Leanadh ar aghaidh ag díriú iarrachtaí forfheidhmiúcháin an Choimisiúin ar rialacha an Aontais maidir le sláinte agus sábháilteacht ceirde a thrasuí go tráthúil sa reachtaíocht náisiúnta. Chuir an Coimisiún clabhsúr ar 12 nós imeachta um shárú, toisc gur thrasuigh na Ballstáit dhá threoir maidir le cosaint ar nochtadh do charcanaiginí nó do shó-ghineacha ag an obair, chomh maith le rialacha a tugadh cothrom le dáta . Na rialacha sin a tugadh cothrom le dáta, bhain siad le víreas SARS-CoV-2 a chur le liosta na n‑oibreán sa Treoir maidir le hOibreáin Bhitheolaíocha , rud a raibh an Coimisiún in ann clabhsúr a chur ar ceithre chás um shárú ina leith. Chun comhréireacht na mbeart náisiúnta leis an Treoir lena mbunaítear an ceathrú liosta de theorainnluachanna táscacha nochta ceirde a áirithiú, sheol an Coimisiún idirphléití le sraith Ballstát. Tugadh cúig cinn díobh sin i gcrích go rathúil in 2021, agus tugadh rialacha náisiúnta i gcomhréir le rialacha an Aontais. Soghluaisteacht an lucht saothair Tá saorghluaiseacht oibrithe ar cheann de na saoirsí bunúsacha ar a bhfuil an tAontas fothaithe. Dá bhrí sin, leagann an Coimisiún tábhacht ar leith ar fhorfheidhmiú na rialacha maidir leis sin. Le linn 2021, i gcomhthéacs phaindéim COVID-19, bhí dúshláin fós le sárú i dtaobh saorghluaiseacht oibrithe. Chuir an Coimisiún tús le nós imeachta um shárú in aghaidh na hIodáile toisc gur mhainnigh sí comhlíonadh a dhéanamh ar dhlí an Aontais maidir le saorghluaiseacht oibrithe i ndáil le cúntóirí teanga iasachta (‘Lettori’) in ollscoileanna. Cé go soláthraítear i ndlí na hIodáile creat inghlactha chun gairmeacha léachtóirí eachtracha a atógáil, níor chuir formhór na n‑ollscoileanna chun feidhme é. De ghnáth, ní mór do gach Ballstát caitheamh le náisiúnaigh Ballstát eile mar a chaithfidís lena náisiúnaigh féin. Maidir le poist san earnáil phoiblí, tá sé contrártha do dhlí an Aontais oibrithe an Aontais a eisiamh go ginearálta ó phoist phoiblí bunaithe ar a leibhéal ordlathach, gan anailís a dhéanamh ar bhonn cás ar chás.